Vyf lekker boeke | SARIE
FOTO: verskaf	29 November 2013
Vyf lekker boeke	deur Phyllis Green
Die ander boeke is geskryf deur relatiewe nuwe skrywers, maar mense wat julle gerus op jul leeslysie kan sit.Elkeen was vir my 'n vars en nuwe stem en ek sien uit om nog verhale deur hulle te lees. Ek was aangenaam verras deur al hierdie verhale en dit was beslis vir my die moeite werd om elkeen te lees.
Ek gaan nie vir julle jok nie. Hierdie is 'n vreemde boek, met baie vreemde karakters en vreemde goed wat gebeur, maar ek is absoluut gek daaroor. Eerste die karakters: Sunny is gebore sonder hare, wenkbroue of wimpers. Haar ma, Emma, het weggeloop uit haar huwelik om te ontsnap van 'n vreemde evangelis en ly nou aan kanker. Die twee hou nie verband met mekaar nie. Dan is daar Maxon, Sunny se childhood sweetheart – nou haar man. Hy is geniaal, werk by NASA en bou robotte wat op die maan ontplooi gaan word, natuurlik deur homself! Hou jou hart vas, want laastens is daar Bubber, Maxon en Sunny se outistiese seuntjie, wat eintlik 'n mini-Maxon is. Storie in kort: Sunny probeer om 'n baie normale, voorstedelike lewe te lei en wend 'n poging aan om so normaal en gewoon as moontlik voor te kom. Niemand weet Sunny het nie hare nie . . . Sunny is hoog swanger met hul tweede baba, terwyl Maxon op sy ekspedisie na die maan is. 'n Meteoriet tref hul tuig en daar is allerhande komplikasies, want dalk gaan die NASA-span nie oorleef nie. Reusagtige skuldgevoelens teister Sunny, want sy het 'n vieslike argument met Maxon gehad voor sy vertrek en sy het hom eintlik onvergeefbare goed toegesnou. Sunny is in 'n motorongeluk, sy verloor haar pruik en besluit om nooit weer 'n pruik te dra nie. Nou ja, julle kan dink hoe reageer al die ander voorstedelike Stepford-vroue. Die verhaal word deur Sunny, Maxon en Emma vertel. Veel meer wil ek nie van die storie weggee nie, maar ek het hierdie 'af'-verhaal geweldig geniet en as jy hou van onkonvensionele mense wat onkonvensionele dinge doen, is hierdie boek net vir jou.